Nicejsko-carigradsko vjerovanje (izvorno)
Izvorno Nicejsko-carigradsko vjerovanje kako ga je 381. godine proglasio Prvi carigradski sabor, bez dodatka »Filioque« (prijevod s grčkog):

Vjerujemo u jednoga Boga, Oca svemogućega, stvoritelja neba i zemlje, svega vidljivoga i nevidljivoga;

i u jednoga Gospodina Isusa Krista, jedinorođenoga Sina Božjega, rođenog od Oca prije svih vjekova, Boga od Boga, Svjetlo od Svjetla, pravoga Boga od pravoga Boga, rođena, ne stvorena, istobitna s Ocem, po kome je sve stvoreno, koji je radi nas ljudi i radi našega spasenja sišao s nebesa i utjelovio se po Duhu Svetom od Marije Djevice, i postao čovjekom, raspet također za nas pod Poncijem Pilatom i mučen i pokopan i uskrsnuo treći dan po Svetom pismu, i uzašao na nebo, sjedi zdesna Ocu, i opet će doći u slavi suditi žive i mrtve, i njegovu kraljevstvu neće biti kraja;

i u Duha Svetoga, Gospodina i životvorca, koji izlazi od Oca, koji se s Ocem i Sinom skupa časti i zajedno slavi, koji je govorio po prorocima;

i u jednu svetu, katoličku i apostolsku Crkvu;

ispovijedamo jedno krštenje za oproštenje grijeha i iščekujemo uskrsnuće mrtvih i život budućega vijeka. Amen.

Kršćanski simboli vjere